Per Kaalund (S), 2003-12-10:
Brug af knive som våben er farlig.
Det er selvfølgelig uacceptabelt, og Socialdemokraterne medvirker gerne ved lovgivning og på anden vis til at begrænse ulovlig anvendelse af knive.
Men det foreliggende lovforslag er efter vores opfattelse alt for vidtgående på nogle punkter. Dansk Retspolitisk Forening har i et høringssvar fundet en udmærket formulering.
Man siger, at forslaget vil medføre en kriminalisering af en i alt overvejende grad rimelig og legal adfærd, herunder ganske almindelige menneskers besiddelse af små lommeknive.
Det er skrevet, som vi kunne have skrevet det.
Af Rigsadvokatens redegørelse fra september i år fremgår det, at et generelt forbud mod knive vil omfatte en temmelig stor gruppe af befolkningen, og det er efter Rigsadvokatens og politimestrenes opfattelse temmelig vidtgående.
Udtalelser fra politikredsene giver heller ikke grundlag
for en så alvorlig stramning, som regeringen foreslår
31 ud af 54 politikredse udtaler, at der ikke er sket en stigning inden for de senere år, og der er faktisk kun én politikreds, der melder om en stigning i antallet af sager om vold og røveri, hvor der er anvendt kniv.
Statistisk er der tale om, at der i første halvår af indeværende år, altså 2003, har været 750 tilfælde af kriminalitet med anvendelse af kniv, men kun i 17 tilfælde er der anvendt små lommeknive med et blad på under 7 cm.
Halvdelen af de 750 lovovertrædelser begås ifølge opgørelsen i hjemmene, og her er det vistnok meget større knive som køkkenknive og lign., man anvender.
Af de overtrædelser, der er sket på offentlige steder, er halvdelen begået af unge mænd under 25 år, og af bemærkningerne til lovforslaget fremgår det, at der har været overvejet forskellige modeller til stramning, f.eks. ved indførelse af en aldersgrænse, hvor der er nævnt 18 år eller 25 år, eller tilladelsesordninger og anmeldelsesordninger.
Men de sidste to modeller er af forskellige grunde opgivet, og det kan jeg godt forstå, for de vil være svære at håndtere og håndhæve og vil rent administrativt være meget besværlige.
Det er ikke let at afgrænse forbuddet, men vi er meget optaget af den svenske lovgivning og svensk praksis og vil spørge til dette under udvalgsbehandlingen.
Ifølge den svenske lovgivning kan mindre, sammenfoldelige lommeknive, som det udtrykkes, kun anses for omfattet af forbuddet, hvis der er specielle omstændigheder, der godtgør en nærliggende risiko for, at knivene vil blive anvendt som våben.
Socialdemokraterne kan støtte, at justitsministeren får bemyndigelse til at forbyde nye typer af våben, f.eks. indbygget i smykker og lightere m.v. Vi kan også støtte, at politiet får mulighed for stikprøvevisitation ved diskoteker m.v. Det står godt nok i lov om politivirksomhed, men vi vil godt tilkendegive det her.
Vi kan også støtte, at begrebet offentlige steder udvides til at omfatte skoler, uddannelsessteder m.v., og vi kan støtte, at straffen for at bære og bruge ulovlige knive skærpes i gentagelsestilfælde.
Vi er derimod stærkt betænkelige ved og vel nærmest imod forslaget om, at man ikke må medbringe kniv i sin bil, hvis bilen f.eks. parkeres på offentlige steder.
Hvis almindelige mennesker ikke kan medbringe en lille værktøjskasse i deres bil, for slet ikke at tale om det værktøjssæt, som følger med bilen, når man køber den, har vi et alvorligt problem.
Afslutningsvis vil jeg sige, at vi har bemærket, at regeringen skriver i sine kommentarer til høringssvarene, at man er indstillet på nærmere at drøfte og i givet fald justere forslaget.
Vi deltager gerne i disse drøftelser, men på det foreliggende grundlag kan vi ikke anbefale forslaget.